СЛУЖБА ПРЕПОДОБНОМУ ОТЦУ НАШЕМУ СЕРАФИМУ, ВЫРИЦКОМУ ЧУДОТВОРЦУ

Месяца марта в 21-й день

ВЕЧЕР
На Господи, воззвах: стихиры, глас 5:
Радуйся, Церковь Русская,/ яко в горькия годы безбожных гонений/ украсилася еси сонмом новомучеников и исповедников,/ иже Христу Спасу верность соблюдоша,/ в нихже сияет преподобный Вырицкий Серафим,/ яко яркое светило,/ теплый молитвенник и добрый пастырь стада Христова.
Радуйся, Серафиме пречудный,/ добрую бо куплю совершил еси в сем житии,/ богатству земному никогдаже свое сердце прилагая,/ от юности собирая себе сокровища нетленная,/ образ добродетели в миру явился еси,/ слову Господню последуя,/ имение оставив и иноческое иго с супружницею восприяв,/ к совершенству евангельскому скоро востекл еси.
От юности твоея послушанию навыкл еси,/ и в маститей старости оное не оставил еси,/ темже пастырь добрый и мудрый показався,/ Духом Божиим паству твою усердно упасл еси,/ волков хищных не убоявся,/ душу свою за овцы полагая,/ сего ради ныне ублажаешися, Серафиме пречудне.
Яко сосуд избранный Богови явился еси, преподобне Серафиме,/ вся заповеди Господни добре сохраняя,/ чада твоя Тому Единому угождати научил еси,/ благодатию Божиею присно осияваем,/ светел лицем якоже Моисей показася,/ темже и всем притекающим к тебе/ источник воды животныя являешися.
Радуйся, преподобне Серафиме,/ яко в подвизе крепцем поста и молитвы/ предстатель за всю землю Российскую явился еси,/ во бдениих ко Господу руце воздевая,/ ходатайствуя о избавлении от враг видимых и невидимых,/ утешая и исцеляя болезнующия телом и душею,/ и ныне в селениих райских водворився,/ не премолчи за ны ко Господу.
Слава, глас 1:
О, дивное чудо,/ во мраце безбожия и гонений на Церковь жестоких/ в земли нашей процвел еси яко крин благоуханный,/ пастырю духовный и чадолюбивый,/ пламенный молитвенниче Вырицкий Серафиме,/ во всяцем подвизе Богу угодивый,/ обильно источая утешения и исцеления,/ темже и ныне испроси чтущим любовию память твою,/ мир и велию милость.

И ныне, Богородичен догматик:
Всемирную славу:
Вход. Прокимен дне. Чтения преподобническая.
На литии стихиры, глас 5:
Радуйся, земле Петербургская,/ яко ничимже меньши еси в пределех земли Российския,/ се бо принесла еси Господеви велий сонм святых угодник:/ праведныя иереи и святители,/ священномученики и исповедники,/ с нимиже и преподобнии отцы,/ от нихже, яко цвет благоуханный,/ да восхвалится днесь старец предивный,/ чудотворец Серафим достоблаженный.
Глас 6:
Глас скорбный в Вырицкой веси слышится,/ преподобный Серафим молится о братии своей,/ о монасех, архиереех, священницех и мирянех,/ угнетаемых и убиваемых от властей безбожных,/ наипаче и о людех ослепленных неверием,/ от Господа чая избавления,/ егоже предзрев вопияше:/ народу нашему грехи простит Господь,/ и мнози людие паки обратятся к Богу,/ да будет слава Ему Единому Человеколюбцу.
Облагоухал еси молитвою твоею яко фимиамом/ град Петров и Вырицкую весь,/ всякаго человека согревая любовию Христовою,/ поучая твердой вере в Промысл Божий,/ терпению и молитве непрестанной,/ да Православию вернии пребудем,/ твоими молитвами Серафиме, отче наш.
Слава, глас 2:
Се, яви нам Владыка Христос милость Свою богатую,/ не попусти бо оскудети преподобному до конца,/ ниже праведному Своему видети истления,/ се бо ныне якоже и прежде преподобный Серафим,/ предстоя престолу Святыя Троицы,/ тепле молится и наставляет на путь спасения достояние Господне.
И ныне, Богородичен, глас той же:
Спаси от бед рабы Твоя, Богородице, яко вси по Бозе к Тебе прибегаем, яко нерушимой стене и предстательству.
На стиховне стихиры, глас 8:
О, предивнаго чудесе,/ молитвенник и постник, яко един от древних, в Лавре Александро-Невской является,/ и наследник благодати преподобнаго Варнавы Гефсиманскаго бывает,/ емуже возопиим,/ радуйся, Серафиме, утешение наше.
Стих: Честна пред Господем/ смерть преподобных Его.
О, глубина и богатство промысла Божия,/ светильник веры в дальней веси от злых ветров гонений соблюдается,/ и многия люди светом Христовой веры просвещает,/ емуже возопиим,/ радуйся, отче, утешение наше.
Стих: Восхвалятся преподобнии во славе/ и возрадуются на ложах своих.
О, преславнаго чудесе,/ богомудрый наставник и провидец будущих яко настоящих, Серафим Вырицкий бывает,/ и обильныя дары благодати требующим источает,/ емуже возопиим,/ радуйся, отче, утешение наше.
Слава, глас 8:
Монахов множество,/ архиерее, священницы и вси людие,/ ныне сошедшеся, торжествуя и духовно веселяся,/ прославим преподобнаго Серафима,/ пламеннаго служителя Господня,/ блажен еси Христу работав,/ образ благочестнаго жительства явился еси,/ миряном правило известнейшее и иноком похвало,/ человеков наставниче и ангелов собеседниче,/ с нимиже молися Господеви помиловатися душам нашим.
И ныне, Богородичен, глас той же:
Безневестная Дево,/ Яже Бога неизреченно заченши плотию,/ Мати Бога Вышняго,/ Твоих рабов мольбы приими, Всенепорочная,/ всем подающи очищение прегрешений,/ ныне наша моления приемлющи,/ моли спастися всем нам.
Тропарь, глас 4:
Яко великаго молитвенника за землю нашу/ и утешителя теплаго притекающих к тебе,/ ублажаем тя, вторый русский отче Серафиме,/ вся бо яже в мире красная оставил еси,/ всем сердцем устремился еси к чертогам сладчайшаго Христа/ и в годину лютых гонений образ кротости и смирения всем был еси:/ не престай и ныне молитися за ны,/ да в терпении обрящем путь покаяния/ и с тобою выну славим Пресвятую Троицу.

Слава, и ныне, Богородичен:
Еже от века утаенное:

НА УТРЕНИ
На Бог Господь: тропарь преподобнаго дважды.
Слава и ныне, Богородичен:
Еже от века утаенное:
По 1-й стихологии седален, глас 4:
Яко солнце возсияв,/ зарями блистаеши всему миру чудесы и подвиги твоими,/ преподобне Серафиме Вырицкий чудотворче,/ светоносче, блаженне,/ земли нашея похвало.
Слава и ныне, Богородичен, глас той же:
Под кров Твой, Пречистая Дево,/ прибегающих не презри,/ мольбу принеси о нас Человеколюбцу Богу,/ спастися рабом Твоим.
По 2-й стихологии седален, глас 1:
Праведно на земли пожил еси, отче богоносе,/ темже ныне ликуеши на небесех,/ поминай ны творящия память твою,/ Серафиме предивне.
Слава и ныне, Богородичен, глас той же:
Непостижно чудо зачатия,/ и несказанен образ Рождества в Тебе познася, Приснодево Чистая,/ ужасает ум и удивляет помышление,/ слава Твоя, Богородице, всем простреся, во спасение душ наших.
По полиелеи седален, глас 8:
Страсти плотския и душевныя послушанием и подвигом утолив,/ сосуд избранный мира благоуханнаго исполнь,/ душу свою непорочну Богу соблюл еси,/ и прием от Спаса благодать Святаго Духа/ исцеляти страждущих телесы и души верных просвещати,/ сего ради благодарственно вопием ти:/ отче Серафиме, моли Христа Бога о спасении душ наших.
Слава и ныне, Богородичен, глас той же:
Излей, Пресвятая Дево,/ от многих щедрот Сына Твоего/ милости неизреченныя/ на тщащихся прославляти угодники Его,/ предстательствуя с сонмом их присно о спасении душ наших.
Степенна, 1-й антифон 4-го гласа.

Прокимен, глас 4:
Честна пред Господем смерть преподобных Его.
Стих: Что воздам Господеви о всех, яже воздаде ми.
Всякое дыхание: Евангелие от Матфея, зачало 43.
По 50-м псалме стихира, глас 6:
Возлюблен бысть Богом от юности твоея,/ преподобне отче наш Серафиме,/ еще в миру ти сущу Господу угодил еси,/ наипаче же в священноиночестве Духа Святаго благодать приумножил еси,/ предстателю теплый за землю нашу,/ иноком жезл крепости и всем требующим чудотворный податель,/ испроси и нам от Христа мир и велию милость.

Канон преподобному Серафиму Вырицкому, глас 2,
егоже краегранесие:
Како воспоем тя по долгу, Серафиме чудне.
Песнь 1
Ирмос: Во глубине постла иногда фараонитское всевоинство преоруженная сила, воплощшееся же Слово всезлобный грех потребило есть, препрославленный Господь, славно бо прославися.
Како возможем достойно воспети твое богоугодное житие, преподобне; от юности бо Христовою любовию уязвився, огнь сей Божественный в сердце твоем невредимо соблюл и приумножил еси, темже и нам подаждь просвещение по долгу тя славити.
Ангельстии чини радовахуся, зряще твое усердие и желание послужити Богу во иночестем чине, но воля Божия бысть исперва тебе в мире благочестно пожити, созидая святыя обители и храмы, имея попечение о нищих и сирых, душу же свою уготовляя Господу в сосуд избранный.
Корыстолюбие и сребролюбие отринул еси, отче преподобне, гордаго змия смирением твоим поправ, плотская взыграния умертвил еси и житейския сласти терпением посекл еси, в радости послужил еси всем требующим твоея помощи.
Богородичен: О, Пречистая Дево Богородице, не презри нас грешных требующих Твоея помощи и заступления, буди Ходатаица о народе нашем, да покаянием обрящем отпущение грехов и живот вечный.
Песнь 3
Ирмос: Процвела есть пустыня, яко крин, Господи, языческая неплодящая церковь пришествием Твоим, в нейже утвердися мое сердце.
В мирстем житии твоем старцу Варнаве за духовным наставлением притекал еси, усердно послушание ему во всем являя, темже и сподобился еси от него благословения и даров духовных.
О убогих присно попечение имея, преподобне, не возгнушался еси послужити оным своима рукама, показуя, яко всяк человек сердцу твоему возлюблен есть.
Словеса аввы твоего Варнавы добре сохраняя, очистив ум, тело и душу, преподобне, дом был еси трисолнечнаго света, украшен добродетельми.
Богородичен: Преблагословенная, Всенепорочная Богородице Марие, Слово Божие нам рождшая, свобождшаго избранныя Своя от тленнаго мира, ихже молитвами и нас спаси.
Седален, глас 3:
Умиленным сердцем прославляем тя, добрый наш пастырю и кроткий наставниче Серафиме, буди нам скорый помощник во всех бедах и напастех и помози заповеди Господни добре сохраняти во спасение душ наших.
Слава и ныне, Богородичен:
Яко невозделанная, Дево, Лозо, краснейший Грозд прозябла еси, источающ нам вино спасения, всех веселящее души и телеса, темже, яко Вину Тя добрых, блажаще присно со ангелы вопием Ти: радуйся, Благодатная.
Песнь 4
Ирмос: Пришел еси от Девы, не ходатай, ни ангел, но Сам Господи воплощься, и спасл еси всего мя человека, тем зову Ти, слава силе Твоей Господи.
Око сердца управив ко Творцу всяческих, Серафиме, согласно с супружницею иноческий образ восприяв, претерпел еси козни гонителей, на Бога Единаго упование возлагая.
Евангелия Христова истинный послушник явился еси, преподобне, и скоро восшел еси лествицею добродетелей к совершенству, всякое послушание добре исполняя и молитву в сердце непрестанно совершая.
Монашеским добродетелем в мире навыкнув и изрядный опыт житейский имея, добрый наставник миряном и иноком показался еси, отче, сотаинник священномученика Вениамина Петроградскаго быв, от него же и посвящение иерейское приял еси.

Богородичен: Тебе, Дево, Едину вси вернии стяжахом Заступницу тверду, Ты бо Бога родила еси нам, сего ради хвалами, Чистая, Тя ублажаем, роди земнии, по глаголу Твоему.
Песнь 5
Ирмос: Ходатай Богу и человеком был еси, Христе Боже, Тобою бо Владыко, к Светоначальнику Отцу Твоему, от нощи неведения приведение имамы.
Язык человечь не возможет по долгу восхвалити труды и подвиги твоя, яже в келлии втайне совершал еси, отче преподобне, но не может укрытися светильник верху горы стоя, сего ради притекаху к тебе лаврская братия и мирстии людие, совета ради и наставления духовнаго.
Посреде бури гонений и нестроений тверд и незыблем явился еси, преподобне, очи сердца твоего выну ко Господу имея и от Него просвещение приемля творити волю святую Его.
Образ великия ангельския схимы приял еси, отче, и наречен был еси в память преподобного Серафима, угодника Саровского, егоже от юности всем сердцем возлюбив, потщался еси житию онаго подражати в Дусе и истине.
Богородичен: Дивно превознесеся слава Твоя, Богородице Дево, се бо во чреве Христа Бога паче слова имела еси, якоже Исайя провозгласи, и выше естества Сего, Богородительнице, родила еси.
Песнь 6
Ирмос: В бездне греховней валяяся, неизследную милосердия Твоего призываю бездну, от тли, Боже, мя возведи.
Озаряем свыше светом Христовым, богомудре, и по преселении твоем к Богу неоскудно исцеления источаеши всем с верою притекающим к тебе.
Любовь божественная, яже в души твоей, отче преподобне, попаляет духи нечистыя, темже и одержимых оными свобождает и к жизни во Христе возрождает.
Гласом тихим и кротким наставлял еси притекающия к тебе любви, смирению и молитве непрестанной, попаляющей всякий грех.
Богородичен: Ужасошася ангелов воинства и человеков роди, Всенепорочная, страшнаго и паче ума рождества Твоего, како и Дева пребыла еси, и Мати Божия быти сподобилася еси, сего ради достойно Тя вси славим.

Кондак, глас 5:
Подражая богоносному угоднику Саровскому,/ Духа Святаго благодать обильно стяжал еси:/ Александро-Невския лавры крине благоуханный,/ Вырицкия веси похвало,/ сего ради и мы тебе зовем:/ радуйся, преподобне Серафиме,/ милостивый наш предстателю пред Господем.
Икос
Ангелов Творец и Господь сил небесных предызбра тя от юности твоея, преподобне, быти Ему служителем верным и наставником на путь спасения притекающим к тебе, темже и мы, дивящеся величию чудес твоих, с любовию вопием ти: радуйся, яко измлада Богу послужити возжелел еси; радуйся, яко в мире пребывая, добродетельным житием Богу угождал еси; радуйся, яко был еси утешитель страждущих; радуйся, яко стяжал еси пламенную любовь ко Христу; радуйся, преподобнаго Варнавы учениче прилежный; радуйся, дивнаго Серафима подражателю усердный; радуйся, Александро-Невския лавры чудное прозябение; радуйся, веси Вырицкия Божие благословение; радуйся, скорый помощниче в скорбех и болезнех; радуйся, светильниче веры православныя и благочестия; радуйся, преподобне Серафиме, милостивый наш предстателю пред Господем.
Песнь 7
Ирмос: Богопротивное веление беззаконнующаго мучителя высок пламень вознесло есть, Христос же простре богочестивым отроком росу духовную, Сый благословен и препрославлен.
Серафиму и Варнаве преподобным подражая, святыми их молитвами укрепляем был еси, святе, темже от Бога сподобился еси пророческаго дара: грядущая народу нашему и Церкве Российстей предвозвещати.
Еленю подобно, стремяшеся душа твоя, преподобне, к горним обителем, промыслом Божиим соблюдаема от пленения безбожных, поющи: благословен еси, Боже отец наших.
Руце твой, отче Серафиме, ко Господу непрестанно воздевая, моление на камени совершал еси, подобно угоднику Божию Саровскому, поя: благословен еси, Боже отец наших.
Богородичен: Ангельския силы воспевают Тя немолчно, Богородительнице, и мы, грешнии, взывати дерзаем: наше житие, Пречистая, к Твоему всетихому пристанищу направи, Сыну Твоему зовущих: благословен еси, Боже отец наших.
Песнь 8
Ирмос: Пещь иногда огненная в Вавилоне действа разделяше, Божиим веле нием халдеи опаляющая, верныя же орошающая, поющия: благословите вся дела Господня Господа.
Фарисейскую гордыню отвергше, усердно приступим ко гробу твоему, Серафиме, источает бо оный неоскудную струю исцелений и пети нас воздвизает: благословите вся дела Господня Господа.
Молитвою твоею, преподобне, чудеса дивная сотворил еси: слепорожденная бо прозре, немая проглагола, одержимии же от духов злобы свобождашася, темже вси пояху: благословите вся дела Господня Господа.
Богородичен: Естество всякое обожил есть из Тебе воплощься Господь, Владычице, земных существо, поющих: благословите вся дела Господня Господа.
Песнь 9
Ирмос: Безначальна Родителя Сын, Бог и Господь, воплощься от Девы нам явися, омраченная просветити, собрати расточенная, тем всепетую Богородицу величаем.
Чисте зрети сподобился еси Царицу Небесную, преподобне, предвозвестившую Ти скорое отшествие твое от мира сего, темже духом возрадовався, Бога прославил еси.
Утверди сердца наша, отче преподобне, да в радости душевней предстоя Богу, испросим одоление на враги видимая и невидимая, и спасение душам нашим.
Душею твоею, яко огненный серафим, пламенея, научаеши нас, отче, истинней любви ко Господу, помози же нам святою твоею молитвою земный подвиг совершати, призывая сладчайшее имя Господа Иисуса.
Недостойными усты песнь тебе принесохом, преподобне, и ныне сподоби нас твоего отеческаго благословения, да делы благими прославляем Бога нашего, дивнаго во святых Своих.
Богородичен: Емуже предстоят со страхом серафими и херувими, Мати по плоти неложно сподобилася еси быти, Всенепорочная, яко родила еси нам Бога Спасителя, Единаго от Троицы, Сына и Слова, крестом разоршаго смерть, Егоже о нас с ликом преподобных моли спастися душам нашим.
Светилен:
Благодать Святаго Духа всельшаяся в тя крин благоуханный сада Божия тя показа, Христос же ти вручи словесныя овцы Своя пасти на пажитех духовных, темже на земли добре потрудився, ныне на небесех, радуяся, живеши.

Слава и ныне, Богородичен:
Честнейши еси всея твари, Богородице Дево, Христа рождшая: Того убо моли сохранитися стаду Твоему невредиму от всякаго навета сопротивнаго.
На хвалитех стихиры, глас 4:
Притецем ныне, вси вернии,/ к богоносному и преподобному отцу нашему,/ преславному Серафиму Вырицкому чудотворцу,/ от юности Господа возлюбившему,/ и на всяко время праведно пред Ним ходившему,/ молитвеннику за всю землю Русскую,/ и помощнику скорому во всех скорбех и печалех.
Приидите ныне, вси вернии,/ ко светильнику пресветлому,/ доброму пастырю словесных овец,/ предстателю теплому пред Сладчайшим Иисусом,/ и ходатаю о всех скорбящих и озлобленных,/ и по отшествии своем ко Господу скоро слышащему молитву/ с верою и любо вию просящих.
Да ликует днесь земля Петербургская,/ прославляющи великаго угодника Господня,/ Александро-Невския Лавры крин благоуханный,/ скоро востекшаго по лествице добродетелей,/ к небесному чертогу Спаса Христа/ и райския обители улучившаго со всеми святыми.
Да радуется ныне земля Русская,/ прославляющи Бога нашего, дивнаго во святых Своих,/ веселящися о Серафиме Вырицком,/ нрав кроткий имущем и уста богоглаголивая,/ мудром наставнице к познанию Христа,/ прозорливце и чудотворце изрядном,/ и теплом ходатае о душах наших.
Слава, глас 8:
Восхвалим, вернии, дивнаго севернаго подвижника,/ новаго Серафима Вырицкаго, чудотворца:/ сей бо воистинну плоти и крови никакоже поработа,/ Духа Божия Утешителя в души своей богатно стяжа,/ дерзновенно ныне Святей Троице предстоящаго,/ вкупе с Саровским Серафимом, покровителем своим,/ и Варнаваю, Лавры Сергиевы новою похвалою,/ сего ради Бога нашего радостно возблагодарим,/ пробавляющаго милость Свою на недостойныя рабы Своя,/ прославляющия память преподобных Его.
И ныне, Богородичен, глас той же:
Хвалебное пение Тебе, Пренепорочная, приносим,/ не презри молитвы от нечистых устен Тебе возносимыя,/ очисти души и телеса нас, Тебе поющих,/ благодатию Сына Твоего и Бога нашего,/ ко смирению Христову направляя стопы наша,/ да со преподобными отцы избегнем истления живота нашего,/ но сподобимся вси Царствия Небеснаго.
Аще день постен, поем на стиховне Триоди.
Слава, глас 8:
Приидите, иночестии лицы и христолюбивии людие,/ ко гробу досточестнаго отца Серафима,/ днесь бо память его почитаем,/ духовно торжествующе и молящеся Христу Богу нашему,/ просяще грехов прощения/ и душам нашим велия милости.
И ныне, Богородичен:
Владычице,/ приими молитвы раб Твоих/ и избави нас от всякия нужды и печали.